Деница Минчева
Денят не е различен ден…

chitanka.info

Денят не е различен ден.

Ти просто си безмерно жива.

Ти — смела, дишаща и дива

над мен протягаш меч студен.

Денят е пълен с чудеса.

Ти имаш чудно просветление —

светът е ничие владение,

освен на нашите деца.

Денят отваря в нас врати.

Ти много нощи си видяла.

Ти светлината би познала

ако си имаше очи.

Не е различен този ден.

Аз днес със теб се запознавам.

И в знак на обич ти дарявам

единственото свое — мен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.